
<אישור מוסדות ציבור (962-13/ 939-13)>
<היו"ר ניסן סלומינסקי:>
אנחנו פותחים את ישיבת ועדת הכספים.
אני אספר את ההיסטוריה. סעיף 46 בא לתת הקלות לאותן עמותות שעומדות בכל הדרישות שנקבעו ויש פרוצדורה ארוכה מאוד שעושים קודם כל את הבדיקות הרגילות.

<בועז טופורובסקי:>
עם התורמים.

<היו"ר ניסן סלומינסקי:>
קודם כל בודקים את העמותה, אם היא מדווחת, אם יש לה נוהל תקין ואת כל הדברים. אחר כך בודקים את המטרות שלה ואז במידה והיא עונה על הקריטריונים, המדינה נותנת הטבה לתורמים. ההיגיון שעומד מאחורי זה הוא שמאחר ובדרך כלל המדינה היא זו שצריכה לדאוג להרבה מאוד מהמטרות שהעמותות עושות, ואז המדינה הייתה צריכה לתת מלא, אבל במקום זה העמותות עוזרות למדינה. הן מגיעות לתורמים, אוספות כסף והמדינה משתתפת בחלק מזה וזה דבר שקיים בכל הממשלות לדורותיהן, לא חשוב מי היה ראש הממשלה, וזה דבר שאושר כאן על ידי כולם, כולל אנשי מרצ וכולי. לא הייתה בזה בעיה.

בקדנציה הזאת שר האוצר, אני חושב שבהתחלה, כאשר הוא ראה את השמות, הייתה לו תפיסה שכנראה כאן המדינה נותנת סבסוד והוא אמר שהוא לא עומד לתת סבסוד ואם יש לו כסף, הוא רוצה לתת אותו אולי לדברים אחרים. הייתה לנו ישיבה בה הסברתי לו את ההיגיון שבדבר והוא אמר לי שהוא מבין אבל יכול להיות שהוא ירצה קריטריונים אחרים. אמרתי לו שזכותו להקים ועדה, ואני מקווה שוועדת הכספים תהיה שותפה בעניין, אבל כל עוד אין ועדה ואין קריטריונים אחרים, הוא חייב לעבוד לפי הקריטריונים האלה. הוא אמר לי שזה מקובל. על שולחנו היו הרבה תיקים ולקחנו 44 תיקים, הבאנו אותם לכאן והוועדה אישרה אותם. הובטח שיתרת התיקים תגיע לכאן.

<אלעזר שטרן:>
לפי מה לקחו את 44 התיקים?

<היו"ר ניסן סלומינסקי:>
היו חתומים על שולחנו.

<אלעזר שטרן:>
אמרת שהיו יותר.

<היו"ר ניסן סלומינסקי:>
זה מה שלקחתי. לא יכולתי לסחוב יותר. אלה התיקים שהוא נתן ואני לקחתי. הצטברה שם עוד ערימה.

<אלעזר שטרן:>
אני באמת שואל. האם היה שיקול – חוץ מהשיקול שהשר כבר חתם – איזה תיקים לוקחים?

<היו"ר ניסן סלומינסקי:>
לא יודע. אין לי מושג. לא. מה שהוא נתן לי, העברתי ויתרת התיקים נשארה שם. הבטיחו – וגם אמרנו זאת בוועדה – שתוך שבוע זה יגיע. בינתיים השבוע הזה התארך.

<אלעזר שטרן:>
אני באמת שואל.

<קארין אלהרר:>
האם יש עמותות שלא קיבלו אישור?

<אלעזר שטרן:>
האם יש עמותות שהגישו?

<היו"ר ניסן סלומינסקי:>
אלינו?

<אלעזר שטרן:>
לא אלינו. אני לא מכיר את התמונה הזאת שציירת. אתה ציירת את התמונה. אני לא מסוגל להבין את העמותות האלה, לכאן או לכאן. אני לא מסוגל להבין, אני לא נוקט עמדה שלילית. 

<היו"ר ניסן סלומינסקי:>
מישהו הרי בודק אותן.

<אלעזר שטרן:>
אין לי בעיה. מי שבודק אותן, אני דווקא לא סומך עליו, ושישמע. עובדים עליהם, מרמים אותנו, גונבים דרך. אני אומר לך את הדברים האלה ואם אני פעם אצטרך להיבדק על זה, אני אשמח.

<משה גפני:>
אבל אתה לא בא אליו בטענות.

<אלעזר שטרן:>
ברור שלא. קצת כן. חלק מהעמותות שאני ראיתי ומקבלים סעיף 46, יש שם שכר שהוא הרבה יותר גבוה מכפי שמותר לקבל בעמותות ובכל אופן ממשיכים לתת להן סעיף 46.

<משה גפני:>
אתה בודק את גובה השכר?

<ארז אורעד:>
אנחנו בודקים את רשם העמותות. קודם כל, מי שלא מכיר אותי, אני ארז אורעד, מנהל המחלקה של מוסדות ציבור, מלכ"רים, ברשות המסים. זכיתי כבר להיות בישיבת הוועדה ואני שמח להיות שוב.
<אלעזר שטרן:>
זאת לא זכות. 

<ארז אורעד:>
הייתי כאן. אני שמח שבאמת בסדר זמן כזה מקוצר אנחנו ממשיכים לנקות את השולחן וממשיכים להביא עוד רשימות אחרי קיפאון.

לדבריך חבר הכנסת שטרן. אנחנו בודקים את כל הנושא של הקריטריונים לפי חוזר מס הכנסה שמגדיר בדיוק מה אנחנו צריכים לבדוק, כולל שכר. אנחנו מסתמכים גם על גופים שבודקים, כגון רשם העמותות, אישור ניהול תקין, בודקים תקצובים ואם מדובר בעמותות מסוימות, עמותות שמקבלות תמיכות מהחשב הכללי.

<קארין אלהרר:>
אתם בודקים אפקטיביות של העמותות?

<ארז אורעד:>

אפקטיביות של עמותות, אני יודע שיש מכון מסוים, מידות, שהוא בודק את האפקטיביות. אבינועם ערמוני ממכון מידות. הוא גם חבר הוועדה הציבורית עליה כבר נשאלתי. 

<משה גפני:>
אם גובה השכר גבוה יותר?

<ארז אורעד:>
ב-22 אחוזים בערך, באיזה שלב שיקול הדעת שלנו הוא גם בקטע של גובה השכר, הוא פחות מ-22 אולם הולך לקרובי משפחה כאלה ואחרים.

<אלעזר שטרן:>
לא. גובה השכר הוא מוגבל.

<ארז אורעד:>
אני אשמח להראות מקרים. אנחנו מדברים כאן על One men company. אתה אומר אדם מקים עמותה והשכר הולך לעצמו. לשם אתה חותר?

<אלעזר שטרן:>
לא, לא רק זה. הנושא הזה של עמותות, יש לו בעיות בשני דברים. האחד, בבדיקות שצריך לעשות, האם עמותות רשומות שמקבלות כסף וחלק מהכספים מעבירים למקומות אחרים, לעמותות שלא מקבלות. זה סיפור אחר וכרגע לא ניכנס אליו.

<היו"ר ניסן סלומינסקי:>
זאת עבירה על החוק.

<ארז אורעד:>
אני לא נכנס למקומות האלה.

<אלעזר שטרן:>
ברור. תאמין לי שלא שאלתי את זה.

<ארז אורעד:>
לקטע החקירתי אני לא נכנס. אנחנו פועלים בקטע האזרחי ועובדים לפי סמכותנו, לפי סמכות סעיף 46.

<אלעזר שטרן:>
חבר הכנסת גפני שואל. אני אומר מה אני יודע. אני יודע שחלק מהגופים שיש להם סעיף 46 מקבלים שכר יותר גבוה ממה שמותר למי שמקבל סעיף 46. 

<ארז אורעד:>
אני אשמח לראות את זה. אני אשמח לבדוק.

<אלעזר שטרן:>
היה כאן נציג של הרשות, שאולי הוא עוד ברשות, יהודה מונסנגו.

<ארז אורעד:>
אני מחליף את יהודה מונסנגו.

<אלעזר שטרן:>
אני אומר לך את האמת, שאלתי אותו כאן שאלות קשות, הלכתי אליו למשרד לשאול שאלות קשות, קיבלתי תשובות קשות יותר ואני שואל עכשיו כיוון שהנושא הזה עלה ואני לא מתכוון לבדוק כל עמותה. אני מבין שאתה חדש ואתה עוד לא יכול להגיד לי שמה שאני שואל נכון. יכול להיות שבודקים ולא עוזר לי. האם בודקים את השכר שמקבל המנהל או העובדים הבכירים, חמשת העובדים הבכירים?

<ארז אורעד:>
חמשת מקבלי השכר הגבוה ביותר נבדקים.

<אלעזר שטרן:>
ואתה אומר לי שכל מי שיש לו סעיף 46, חמשת מקבלי השכר הבכירים באותם גופים עומדים בהגדרה של מנכ"ל משרד ממשלתי או חברה יותר קטנה? זה כך?

<ארז אורעד:>
אני כרגע לא בא לומר לך את הנתונים האלה בצורה ודאית כי אני צריך לבדוק תיק-תיק.

<היו"ר ניסן סלומינסקי:>
בתיקים האלה. בתיקים בהם כרגע מדובר.

<אלעזר שטרן:>
לא, הוא עונה למה שאני שאלתי. זה על הכול. גם אני אבדוק. נבדוק במקביל. אתה לא נותן לי תשובה וזה בסדר.
<משה גפני:>
אני אגיד לך איך האות הראשונה של העמותה הזאת והאות האחרונה, אם תוכל לבדוק אותה.

<אלעזר שטרן:>
למה לא? אני רק אומר לך שאני יודע שיש ואנחנו מעבירים להם כאן כספים.

<משה גפני:>
אני מציע שתיפגש עם חבר הכנסת שטרן ותדווח לי אחר כך מה הוא אמר.

<אלעזר שטרן:>
השאלה השנייה שקשורה לעניין הזה, כי זאת באמת לא תשובה. 

<משה גפני:>
לפי דעתי הם לא מקבלים ניהול תקין ואז הוא לא יכול לקבל סעיף 46.

<ארז אורעד:>
אני מסתמך גם על ניהול תקין אבל גם בדיקות נוספות שאנחנו עושים.

<היו"ר ניסן סלומינסקי:>
יש לי עוד בדיקות שהם עושים.

<משה גפני:>
כן, אבל הוא לא יכול להביא לכאן סעיף 46 אם אין לו ניהול תקין מרשם העמותות. רשם העמותות לא נותן ניהול תקין אם מה שאלעזר אומר זה נכון.

<אלעזר שטרן:>
הנושא השני. אני עד כאן בחודשים האחרונים לדברים שאני לא מבין אותם ויש לי בעיה של אמון עם הנהלת הוועדה. תדע את זה. אני אומר לך, לגבי הנושא של העברות, מה אומרים לי ומה לא אומרים לי, איפה מורחים אותי ואיפה לא.

<משה גפני:>
מה זה הנהלת הוועדה?

<ארז אורעד:>
לאיזו ועדה אתה מתכוון?

<אלעזר שטרן:>
הכספים.

<קארין אלהרר:>
ניסן, אני במקומך הייתי נעלבת.

<אלעזר שטרן:>
אתם לא שומעים את זה ממני פעם ראשונה.

<היו"ר ניסן סלומינסקי:>
אני נעלב.

<משה גפני:>
הם עושים את עבודתם. אתה משאיר אמירה כזאת באוויר. על מה? 

<אלעזר שטרן:>
אני שואל עכשיו שאלה פשוטה. יושב ראש הוועדה אומר 44 תיקים והיו ערימות של תיקים.

<ארז אורעד:>
דרך אגב, יש שתי רשימות על השולחן.

<אלעזר שטרן:>
ראיתי את שתי הרשימות. אני לא מתכוון להיכנס אליהן. אני מתאר לעצמי שאלה דברים חשובים. השאלה היא פשוטה. האם אותם 44 תיקים, זה כל מה שהיה מוכן באותו זמן או נעשה סוג של תהליך של בחירה מתוך עמותות שיכלו להביא לנו אולי שלוש רשימות כאלה עכשיו?

<ארז אורעד:>
אני אחזור ואומר את התהליך. התהליך לפי סעיף 46. שר האוצר באישור ועדת הכספים של הכנסת, הוא למעשה סוברני להחליט. אנחנו לוקחים את הרשימות, את הפרוטוקולים, מעבירים אותן לשולחנו של שר האוצר ושר האוצר לפי העומס, לפי התנאים, לפי מה שקורה, הוא מעביר את זה לוועדת הכספים של הכנסת. מהרגע שרשימות העמותות שאנחנו חושבים לנכון לאשר אותן בוועדות הפנימיות שלנו מאושרות ומועברות לשר האוצר – אם זאת השאלה – הוא רשאי, שר האוצר מוסמך לפי סעיף 46, להעביר לוועדת הכספים של הכנסת את הרשימות. אם יש לו הרבה תיקים, כמו שעכשיו, יש שלב שני. זאת אומרת, הרשימה הזאת שנמצאת כאן היא למעשה אחת הרשימות, אם לזה אתה מכוון, והיא יתרה של הרשימות.

<אלעזר שטרן:>
ביתרה שהעברתם לשר האוצר.

<ארז אורעד:>
כל הרשימות.

<אלעזר שטרן:>
כמה יש לנו כאן היום?

<טמיר כהן:>
73.

<משה גפני:>
בשתי הרשימות?

<טמיר כהן:>
בשתי הישיבות ביחד.

<אלעזר שטרן:>
האם אתם העברתם לשר האוצר 73 או העברתם לשר האוצר יותר, ולא משנה כמה יותר, והיום אנחנו דנים רק ב-73 האלה?

<ארז אורעד:>
יש כאן ערבוב קטן. הייתה רשימה קודמת שאישרנו 48 ועכשיו יש את ה-37. זאת אומרת, זה מתוך הרשימה של ה-85 שהיו קודם. זאת אומרת, הרשימה היא מושלמת. גם הרשימה החדשה. יש כאן 73 עמותות. ברשימה אחת 37 וברשימה השנייה 36. זה משלים את התמונה הכללית למיטב ידיעתי.

<אלעזר שטרן:>
דעתי נוחה.

<היו"ר ניסן סלומינסקי:>
בכל אופן, בשיחה גם עם אנשי לשכת השר אמרתי להם שאנשים ילכו לבג"ץ וזה יהיה לא מכובד כי יש קריטריונים וצריך לפעול לפיהם. כבר כמה פעמים אמרו לנו שזה בדרך, כל התיקים שהצטברו. לא ידעתי. אני חשבתי שיש ארבעים וכמה, אבל מתברר שנוספה עוד רשימה וביחד המספר הוא גבוה יותר, אבל לא ידעתי על כך. כמה פעמים אמרו לי שזה בדרך ואמרנו שהדרך היא כנראה ארוכה מדי ולכן הצעתי שאני אשלח מישהו שייקח אותם. בסופו של דבר בשיחה שהייתה שלשום, אמרתי שיש גבול ואז התחייבו לי שבאמת זה יגיע ואכן אתמול בלילה זה הגיע. אני רואה שהגיעו 73 ואני מברך על כך. זאת אומרת, איך שאני מבין עכשיו, אין על שולחן השר שום תיק.

<ארז אורעד:>
למיטב ידיעתי, אין.

<היו"ר ניסן סלומינסקי:>
מה שנשאר מהפעם הקודמת ועוד משהו כזה.

<בועז טופורובסקי:>
רק להבין למה היה דחוף לאשר את זה היום.

<היו"ר ניסן סלומינסקי:>
קיבלנו עכשיו, יש לנו את הזמן לכך.

<משה גפני:>
זה לא היה דחוף לאשר את זה היום אלא היה צריך לאשר את זה לפני ארבעה חודשים.

<היו"ר ניסן סלומינסקי:>
היו צריכים לאשר לפני ארבעה חודשים. נזכור שאנחנו חשבנו שהדיון בנושא של שמוליק האוזר, כלומר, בנושא של ההקלות, אמרו לי שזה ייקח יומיים ולכן הקדשנו את אתמול ולפי סדר היום זה היה צריך להיות גם היום אבל אתמול גמרנו את הכול בעזרת השם ובעזרתך ונשאר לנו היום חור גדול. לכן, ראשית, הדברים נמצאים, ושנית, הם הכניסו לנו את הוועדה המשותפת, ושלישית, זה הגיע ואמרתי שיש לנו זמן ולכן נעלה את זה היום. מחר אנחנו עמוסים מאוד, יש לנו דיון בנזקי הסופה וכולי. לכן אמרנו שנעלה את זה היום. זה לא בוער היום, אבל נכון שאלה עמותות שמחכות לזה כבר חודשים ארוכים. תדע שיש עמותות שיש להן תורמים והתורם מסרב להעביר את הכסף כל זמן שיש את הדבר הזה.

<בועז טופורובסקי:>
שאלה, ברשותך, רק כדי להבין. אם אני תורם זר, איך זה קשור לסעיף 46?

<ארז אורעד:>
תורם זר מקבל את הזיכוי במדינה בה הוא תרם.

<בועז טופורובסקי:>
במקום שהוא נמצא?

<ארז אורעד:>
השאלה יכולה להתפרס לכיוונים אחרים שהם כנראה יידונו בוועדה, מה קורה אם אתה תורם לעמותה שהיא בחוץ לארץ לדוגמה או דברים כאלה ואחרים.

<בועז טופורובסקי:>
השאלה הראשונה היא אם אני תורם מחוץ לארץ ותורם בארץ, בחוץ לארץ משנה להם אם יש סעיף 46 או לא?

<ארז אורעד:>
בחוץ לארץ יש להם את המקבילות לסעיף 46. בוועדה הציבורית שיושבת עכשיו אנחנו נראה את המחקרים ונראה בדיוק איך זה עובד שם. הם מקבלים את הזיכוי ב-IRS בארצות הברית או במדינות ה-OECD.

<בועז טופורובסקי:>
לא קיבלתי תשובה. 

<ארז אורעד:>
אתה דואג לתורם הזר שתורם לעמותה כאן?

<בועז טופורובסקי:>
אני מנסה להבין אם סעיף 46 רלוונטי לתורם מחוץ לארץ.

<ארז אורעד:>
אם אתה יושב בארצות הברית ותורם לעמותה כאן, ואם העמותה הזאת מוכרת כמוסד שהוא סביר שם, אתה נהנה שם. 

<בועז טופורובסקי:>
אותו הדבר, הפוך כאן.

<ארז אורעד:>
אתה אולי מכוון לתורם ישראלי שתורם לעמותה בחוץ לארץ.

<בועז טופורובסקי:>
שאלה ראשונה היא זאת. השאלה השנייה היא מה שאתה אומר.

<ארז אורעד:>
עניתי לך?

<בועז טופורובסקי:>
תשובה לא מלאה.

<ארז אורעד:>
למה לא מלאה?

<יצחק כהן:>
תהיה יותר ספציפי.

<בועז טופורובסקי:>
לא ספציפי. אם אני עכשיו תורם מחוץ לארץ, ולא משנה מהיכן, ואני תורם בארץ לעמותה אחת שהיא עם סעיף 46 ולעמותה אחרת שהיא בלי סעיף 46. זה משנה לי או לא?

<ארז אורעד:>
סעיף 46, התחולה שלו כאן היא לעניין הזיכוי ממס בגין תרומות לתושבי ישראל, לישראלים. זה לא קשור לחוץ לארץ. יכול להיות שעמותה מאושרת לעניין סעיף 46 בישראל ובחוץ לארץ לא רואים אותה כמטרה.

<בועז טופורובסקי:>
יכול להיות הפוך? עמותה שהיא לא מאושרת לישראלי?

<ארז אורעד:>
אני מעריך שיכול להיות הפוך. בקטע הזה אני מעריך שיש גם אמנות מס שלא עברתי על כולן, אבל נעבור עליהן אחת לאחת.

<בועז טופורובסקי:>
השאלה השנייה. אם אני ישראלי שתורם לעמותה בחוץ לארץ?

<ארז אורעד:>
הנושא הזה למעשה יובא לדיון בשולחן הוועדה הציבורית ואנחנו נראה בדיוק מה לעשות.

<בועז טופורובסקי:>
מה קורה נכון להיום?

<ארז אורעד:>
נכון להיום יש מקרים כאלה ואחרים. הכול לפי העניין. אנחנו באמת זקוקים לוועדה הציבורית שמונתה על מנת לקבל את אמות המידה והקריטריונים בדברים כאלה שעדיין אינם.

<היו"ר ניסן סלומינסקי:>
טמיר, תקריא בבקשה.
<טמיר כהן:>
בדרך כלל מגיע גם בני לנקין אבל ההתרעה הייתה קצרה ולכן הוא שלח לכאן.

<משה גפני:>
הוא אמר שיש ניהול תקין לכולם?

<טמיר כהן:>
כן. לכל המוסדות יש אישור ניהול תקין. אני מקריא את המייל שהוא שלח. הוא אומר לשים לב ל-אורות של אמת, מספר תאגיד 590020749, הנו הקדש ולא עמותה, יש לו אישור כמו שאר המוסדות אבל הוא הקדש. לידיעתכם.

<ארז אורעד:>
אתה יכול לשלוח לנו את המייל הזה?

<טמיר כהן:>
כן.

<ארז אורעד:>
לנו יש 93913 ויש 96213.

<טמיר כהן:>
590020749.

<בועז טופורובסקי:>
מספר 18 בחבילה שהתקבלה ב-22 בדצמבר.

<טמיר כהן:>
לא. כולם התקבלו אתמול.

<היו"ר ניסן סלומינסקי:>
94013 במספר 18. אורות של אמת. ב-94013, מספר 18. הוא אומר שזה הקדש. לא יודע מה המשמעות.

<משה גפני:>
אתם מציעים לתת להם סעיף 46 אפילו שזה הקדש?

<היו"ר ניסן סלומינסקי:>
זה אוגדן של 94013.

<ארז אורעד:>
זה בית כנסת ומרכז תורני. מיד אני אכנס לתרשומת ואני אראה.

<משה גפני:>
הוא אומר שזה הקדש אבל יש להם ניהול תקין.

<ארז אורעד:>
אם יש להם ניהול תקין, מן הסתם הם עברו את המשוכה של רשם העמותות.

<אלעזר שטרן:>
לדעתי ביצחק שדה 28 אין בית כנסת.

<משה גפני:>
לא, זה לא בית כנסת. זאת הכתובת.

<אלעזר שטרן:>
כתוב בית כנסת ומרכז תורני.

<משה גפני:>
אבל זה יכול להיות במקום אחר. זאת הכתובת דרכה אתה מדבר אתם. זה יכול להיות בית הכנסת עצמו ויכול להיות משרד.

<היו"ר ניסן סלומינסקי:>
מי בעד לאשר את שתי הרשימות?

<משה גפני:>
צריך להגיד את המספרים.

<אלעזר שטרן:>
אני רוצה לשאול עוד שאלה. אני ראיתי כאן בחב"ד שיש כאן שימוש בצה"ל, פעילות חינוכית בצה"ל. יש עמותות כאלה שמשתמשות בשם של צה"ל ככותרת?

<ארז אורעד:>
אם הם עברו את קצין חינוך – ואני מעריך שאתה קרוב לנושא – באיזשהו שלב הם עושים את הפעילות הזאת שהיא מאושרת על ידי צה"ל ואנחנו כן נוטים לאשר.

<אלעזר שטרן:>
מבחינתכם מותר להוסיף את זה לשם?

<ארז אורעד:>
במטרות העמותה. הם גם כתבו את זה. הכול כתוב שם. אני חושב שראיתי עמותה כזאת שעברה את רשם העמותות.

<משה גפני:>
עובדה שצה"ל מאשר את זה.

<ארז אורעד:>
כאן אנחנו נתלים בגורם המאשר שזה קצין חינוך. גם אנחנו מסתכלים ובוחנים.

<משה גפני:>
רשם העמותות לא יאשר לו את השם אם צה"ל לא מאשר.

<היו"ר ניסן סלומינסקי:>
מי בעד לאשר את רשימה 96313 ואת רשימה 94013?

<טמיר כהן:>
לא. רשימה אחת שסימנה 939/13 ורשימה שנייה שסימנה 962/13.

<היו"ר ניסן סלומינסקי:>
בסדר. רשימה 939/13 ורשימה 962/13. מי בעד אישור?

הצבעה

בעד – פה אחר.
רשימות 939/13 ו-962/13 נתקבלו.
<היו"ר ניסן סלומינסקי:>
הרשימות אושרו.

לגבי הפעם הקודמת. בפעם הקודמת היה כאן דיון והוועדה ביקשה להכניס את סעיף 5.

<ארז אורעד:>
הכנסנו את סעיף 5.

<היו"ר ניסן סלומינסקי:>
אבל לא העברתם את זה.

<ארז אורעד:>
אמרנו שהנושא הוא שנה פלוס הארכה שלנו והשנה, מכיוון שיש ועדה ציבורית שאז היא עוד לא מונתה אבל היום אני יכול לבשר שהיא מונתה.

<היו"ר ניסן סלומינסקי:>
לא משנה. תכף נדבר על זה. סוכם ופשוט לא העברתם את זה אלינו.

<ארז אורעד:>
לא העברנו כי היה שינוי. הייתי צריך לקבל את האישורים. היה שינוי.

<היו"ר ניסן סלומינסקי:>
לא חשוב, אבל אסור לכם להודיע לכולם עד שזה לא עובר אלינו ומאושר כאן.

<ארז אורעד:>
לא הודענו לפני שעבר אליכם.

<היו"ר ניסן סלומינסקי:>
אבל זה לא עבר. הם אומרים שעד היום זה לא עבר. עד היום לא קיבלו את התיקון עם הכותרת.

<ארז אורעד:>
אומרים לי עכשיו שגם אנחנו לא קיבלנו ממכם את הפרוטוקול.

<אייל לב ארי:>
אני שלחתי אישית את הפרוטוקול.

<ארז אורעד:>
שלחת לי אישית אבל יש נוהל שזה צריך לעבור דרך מחלקת המלכ"רים ואני בדיוק הייתי חדש.

<אייל לב ארי:>
אני לא אמור לשלוח פרוטוקול אלא הוא מתפרסם. לפנים משורת הדין, שלחתי אותו. אני רוצה להבהיר כאן דבר. לפנים משורת הדין מבחינת סדרי העבודה של הוועדה, כדי לקדם את העניין, שלחתי לך את הפרוטוקול כמה ימים לאחר מכן ומאז לא קיבלתי שום דבר מתוקן. אמרת שזה בבירורים משפטיים אצלכם ומאז לא קיבלנו דבר.

<היו"ר ניסן סלומינסקי:>
אני כבר דיברתי עם לשכת השר והם אמרו בטח שכן וכולי, אבל לכאן לא הגיע כלום. כל זמן שלא הגיע לכאן כלום, אנחנו לא מוציאים את האישור ואז אסור להודיע לעמותות וזה חבל. 

<אייל לב ארי:>
בלי אישור ועדה הם לא יכולים לפעול.

<היו"ר ניסן סלומינסקי:>
אתה תטפל בזה שזה יגיע היום?

<ארז אורעד:>
אייל, אני עובד מולך בנושא הזה?
<אייל לב ארי:>
כן.

<משה גפני:>
היושב ראש אומר שהעמותות לא קיבלו את האישור על אף שהאישור בוועדה כבר ניתן מזה זמן רב וזה בגלל פרוצדורה וזה נפל בין הכיסאות. לכן הם לא מוציאים את האישור לעמותות. אם אפשר היום לסיים את זה. אנחנו מקבלים טלפונים.

<ארז אורעד:>
ברגע שנקבל את האישור, אנחנו נוציא את האישור לכל העמותות. זאת הייתה הבעיה.

<אייל לב ארי:>
לא. אמרתי לך שאתם צריכים להעביר את הרשימה המעודכנת ואת הרשימה עם השינוי שהוועדה הכניסה. במקום ההערה שהייתה רשומה על פי החלטת השר, תוקף כל האישורים הוא לשנה, החליטה הוועדה שסעיף 5 למכתב השר, אותו סעיף 5 שמופיע ברשימות שלפני כמה דקות הוועדה אישרה, הוא זה שיופיע במקום זה.

<היו"ר ניסן סלומינסקי:>
דיברתי עם לשכת השר ואין לה שום בעיה. דיברתי עם נעמה והיא אמרה שמיד זה מסודר אבל לא הגיע לכאן.

<ארז אורעד:>
המכתבים לעמותות יצאו עם האישור לפי מה שהוועדה אישרה.

<היו"ר ניסן סלומינסקי:>
אבל אי אפשר. כל זמן שהוועדה לא מאשרת לך, אסור לך להודיע. תעבירו את זה בדחיפות והוועדה תאשר. בדרך כלל אנחנו מאשרים את זה מיידית. אז היה הנושא של התיקון.

<בועז טופורובסקי:>
האישור הוא לשנה.

<היו"ר ניסן סלומינסקי:>
לפי מה שכתוב בסעיף 5. 

<משה גפני:>
מה שכתוב במכתב השר.

<אייל לב ארי:>
אותו סעיף 5 שמופיע בפניכם גם עכשיו. אותו הדבר.

<היו"ר ניסן סלומינסקי:>
תעביר אליהם בדחיפות. נוציא לך אישור ותעשו את זה.

<אלעזר שטרן:>
לא התכוונתי להנהלה המקצועית של הוועדה.

<היו"ר ניסן סלומינסקי:>
אם התכוונת להנהלה אחרת, רק תסביר כי אני מציע שלא יהיה כתוב בפרוטוקול דבר כזה אלא אם כן תסביר.

<אלעזר שטרן:>
אני חושב שזאת לא פעם ראשונה שאני אומר את זה, שאני חושב שדרך ההתנהלות של הוועדה.

<היו"ר ניסן סלומינסקי:>
נניח כאן, בסעיף 46, למה התכוונת שהיה משהו שאין לך אמון בו או משהו? כך אמרת.

<אלעזר שטרן:>
אמרתי שיש לי בעיות של אמון. אפשר לצטט את מה שאמרתי.

<היו"ר ניסן סלומינסקי:>
משהו בסעיף 46?

<משה גפני:>
אמרת שיש לך בעיות של אמון בהנהלת הוועדה. מי זה הנהלת הוועדה?

<היו"ר ניסן סלומינסקי:>
ואיזה בעיות אי אמון שקשורות לסעיף 46?

<אלעזר שטרן:>
לא התכוונתי לסעיף 46.

<בועז טופורובסקי:>
הוא מדבר על מרכזת הקואליציה בוועדה.

<אלעזר שטרן:>
הבהרתי שאני מתכוון למה שקרה כאן. אמרתי שאני מתכוון להתנהלות. אין לי אמון, יש לי בעיות של אמון בהתנהלות הוועדה. אני חושב שאנחנו מצביעים על דברים שלא אומרים לנו, על דברים שאנחנו לא יודעים, מסתירים מאתנו דברים, שיש כספים קואליציוניים בניגוד למה שנאמר שאין כספים קואליציוניים. מה אתם עוד רוצים שאני אגיד?

<משה גפני:>
לא הכוונה להנהלה המקצועית של הוועדה.

<אלעזר שטרן:>
זאת לא הכוונה.

<משה גפני:>
הוא מתכוון ליושב ראש. אתה אמרת אתמול שהוא אוכל המבורגר ביום העצמאות.

<יצחק כהן:>
עוד היום לנופף.

<אלעזר שטרן:>
אתם לא רוצים שאני ארחיב.

<משה גפני:>
אתה שמעת את הנאום שלו אתמול?
<היו"ר ניסן סלומינסקי:>
לא, לא שמעתי.

<משה גפני:>
זה היה נאום מצונזר. של איציק כהן. עוד היום ינופף.

<היו"ר ניסן סלומינסקי:>
הוא מתכוון שאם סגן השר מודיע בכנסת שאין כספים קואליציוניים, הוא לא מאמין לו, אבל איך זה קשור אלי אני עוד לא יודע.

<אלעזר שטרן:>
גם לזה אני מתכוון.
<היו"ר ניסן סלומינסקי:>
אבל איך זה קשור אלי?

<אלעזר שטרן:>
אתה יודע ואתה לא רוצה להגיד לנו. אתה יודע. אתה חלק מהעניין הזה.

<משה גפני:>
אומר חבר הכנסת אלעזר שטרן, הוא לא מתכוון להנהלת המקצועית של הוועדה אלא הוא מתכוון להנהלה הפוליטית. הוא לא מתכוון להסכמים קואליציוניים שצריך להניח על שולחן הכנסת אלא שאתה כיושב ראש הוועדה מטעם הבית היהודי, אתה בא למשרד האוצר ואתה אומר שאתה יושב ראש ועדת הכספים, אם אתם רוצים להעביר צו כזה שלא לעניין, אתם צריכים לתת להתנחלויות חצי מיליארד שקלים.

<היו"ר ניסן סלומינסקי:>
זאת אומרת, יש תג מחיר.

<אלעזר שטרן:>
אני מוכן להרחיב.

<היו"ר היו"ר ניסן סלומינסקי :>
יש תג מחיר.

<אלעזר שטרן:>
אני אגיד לך למה יש לי בעיה של אמון. כן, תג מחיר.

<היו"ר ניסן סלומינסקי:>
זה לא מה שהוא אומר כל הזמן.

<משה גפני:>
זה מה שהוא אומר. לזה הוא התכוון. תג מחיר. נכון?

<אלעזר שטרן:>
כל מה שהרב גפני אמר ועוד.

<משה גפני:>
יש לי עוד.

<היו"ר ניסן סלומינסקי:>
יכול להיות שיש גם הרבה חברי ועדה שעושים את זה.

<משה גפני:>
נכון, אבל ליושב ראש יש את הכוח.

<היו"ר ניסן סלומינסקי:>
גם לחברי ועדה יש כוח. ראינו לאחרונה שפתאום נעלמים כאן אנשים וכולי. 

<משה גפני:>
היה סיפור שאנחנו ראינו במו עינינו שכאשר היה דיון על התקציב, איש האופוזיציה עזב והתברר אחר כך למה.

<היו"ר ניסן סלומינסקי:>
לא יודע. אין לי מושג. אני אומר שלי אין מושג לומר, אבל דרך אגב, הסכמים או דברים שמסכמים נניח, מי שמסכם עם האוצר אחרי כן, זה בסדר גמור. לגיטימי. 

<יצחק כהן:>
יש לי שאלה לפרוטוקול ואני רוצה תשובה לפרוטוקול. לבית היהודי יש כספים קואליציוניים?

<משה גפני:>
לא, אל תשאל את השאלה הזאת.

<יצחק כהן:>
למה?

<משה גפני:>
בגלל שאין כספים קואליציוניים. אלה כספים שהם מסכמים. הוא לא יענה לך כן.

<יצחק כהן:>
שלא יענה לי לפרוטוקול.

ניסן, לבית היהודי יש סיכומים קואליציוניים לכספים?

<היו"ר ניסן סלומינסקי:>
הודיע סגן שר האוצר שאין הסכמים קואליציוניים שנחתמו.
<יצחק כהן:>
זה שישב מאחורי לפני שבוע, אלעזר, זה הכול קואליציוני.

<היו"ר ניסן סלומינסקי:>
מי זה?

<יצחק כהן:>
לא משנה.

<היו"ר ניסן סלומינסקי:>
לא יודע מי זה. אתם יודעים טוב שבדיוני הקמת הקואליציה וכל זה, אני בכלל הייתי באותה תקופה רחוק. לא הייתי בכלל בעניין ואין לי מושג להגיד לך.

<יצחק כהן:>
מי בא אליך בטענות?

<היו"ר ניסן סלומינסקי:>
תאמין לי שאם היית שם, הרבה דברים היו אחרת. 

<משה גפני:>
אתה סוגר את הישיבה?

<היו"ר ניסן סלומינסקי:>
יש לנו רביזיה.

<משה גפני:>
עזוב את הרביזיה. או שאתה מצביע עכשיו או שאתה דוחה את זה לאחר הצהרים.

<היו"ר ניסן סלומינסקי:>
ב-12:25 אני יכול להצביע. אומרים לי שעד שזה יוצא במערכת, אני צריך לחכות עוד שבע דקות. אני הודעתי על 12:25 אבל הוא אומר לי שעד שזה יוצא במערכת ומודיעים, יש עוד שבע דקות.

<משה גפני:>
אני יכול לוותר על זה ולהצביע עכשיו כדי לא לאחר למנחה?

<שלומית ארליך:>
אתה יכול להסיר. 

<משה גפני:>
איזה להסיר? אני מגייס רוב כל הזמן.

<בועז טופורובסקי:>
אני עדיין מתלבט.

<(הישיבה נפסקה בשעה 12:35 ונתחדשה בשעה 12:40.)>
<היו"ר ניסן סלומינסקי:>
הוגשה רביזיה. אנחנו מצביעים עליה. מי בעד הרביזיה?
הצבעה

בעד – מיעוט
נגד – 3
הרביזיה לא התקבלה.
<היו"ר ניסן סלומינסקי:>
הרביזיה נפלה.

תודה רבה. הישיבה נעולה.

<הישיבה ננעלה בשעה 12:45.>

